Сочэ куэдкIэ пэжыжьэми
Корее Ипщэм и Пхёнчхан щIыпIэм зи чэзу Паралимп джэгухэр гъатхэпэм и 18-м гуфIэгъуэкIэ щызэхуащIыжащ. Ди къэралым икIахэм абы етIуанэ увыпIэр щаубыдащ.
Зэхьэзэхуэм и иужьрей махуэм Урысей Федерацэм щыщ, «Зи щхьэ хущытыж олимп атлетхэм» зы медали къащыхуэхьакъым. Абы щхьэкIэ къэмынэу ди щIалэхэмрэ хъыджэбзхэмрэ официальнэу щымыт гуп зэпеуэм етIуанэу къыщынащ.
Пхёнчхан кIуа, ди къэралым щыщ спортсмен 30-м къахэжаныкIащ апхуэдэ зэхьэзэхуэ инхэм япэу хэта Румянцевэ Екатеринэ. Абы дыщэ медалу 3-рэ дыжьынитIрэ зыIэригъэхьащ.
Корее Ипщэм тIэунейрэ щытекIуэри, и паралимп чемпионыгъэхэм я бжыгъэм хэпщIыкIыу хигъэхъуащ Лысовэ Михалинэ. КъищынэмыщIауэ, биатлонымрэ лыжэкIэ къызэдэжэнымкIэ ар Пхёнчхан щэнейрэ етIуанэ, зэ ещанэ щыхъуащ. Псори зэхэту Лысовэм Паралимп джэгухэм (Ванкувер-2010, Сочэ-2014, Пхёнчхан-2018) дыщэ медалу 6, дыжьыну — 8, жэзу — 3 къыщихьащ.
Биатлонисткэ Миленинэ Аннэ хуабжьу къулейуэ и унэм игъэзэжащ. Абы къихьыфащ дыщэ медалу 2-рэ дыжьыну 3-рэ.
Бгым лыжэкIэ къыщежэхми ди щIалэхэр къыхэжаныкIащ. Апхуэдэу Паралимп чемпион хъуащ Бугаев Алексей. Абы къищынэмыщIауэ, дыжьын медалри къихьащ. Редкозубов Валерий тIэунейрэ ещанэу къэсащ.
Зайнуллинэ Мартэ зы дыжьын ме-далрэ жэзитIрэ биатлонымрэ лыжэкIэ къыщызэдэжэмрэ зыIэригъэхьащ. Гуляевэ Иринэ ещанэу къэсащ.
Официальнэу щымыт гуп зэпеуэм США-м и паралимпийцхэм бжьыпэр щаубыдащ. ИлъэсиплI ипэкIэ абыхэм Сочэ къыщахьа медаль 18-р (2-р дыщэу), Пхёнчхан хуэдитIкIэ щагъэбэгъуащ — 36-рэ (13-р дыщэу, 15-р дыжьыну, 8-р жэзу).
Америкэм и Штат Зэгуэтхэм я спортсменхэм къакIэлъокIуэ Урысей Федерацэм щыщ, «Зи щхьэ хущытыж олимп атлетхэр». 2014 гъэм Сочэ щекIуэкIа Паралимп джэгухэм абыхэм медаль 80 (30-р дыщэу, 28-р дыжьыну, 22-р жэзу) къыщахьауэ щытамэ, иджы хэпщIыкIыу нэхъ мащIэщ, псори дызыщыгъуазэ щхьэусыгъуэхэм къахэкIыу.
Медаль бжыгъэхэмкIэ къытщхьэщыкIами, абыхэм я фIагъымкIэ ди яужь къинащ Канадэм щыщхэр. Совет Союзым къыддыхэтахэу Украинэмрэ Белоруссиемрэ я спортсменхэри гуп нэхъыфIипщIым яхыхьащ, япэм дыщэ медалу 7, етIуанэм — 4 зыIэрагъэхьэри.
Жыласэ Заурбэч.
